श्रीनगर। कश्मीर के पुलवामा में सुरक्षा बलों ने मंगलवार को लश्कर के कुख्यात कमांडर अबु दुजाना समेत दो आतंकियों को मार गिराया। इस मुठभेड़ के दौरान सेना ने हाकरीपोरा गांव में घेरा डाला था। आर्मी ने दोनों आतंकियों के मारे जाने की पुष्टि की है। आतंकियों के मारे जाने के विरोध में 100 से ज्यादा प्रदर्शनकारियों ने सेना पर पथराव किया। इससे पहले सेना ने रविवार को भी पुलवामा के तहाब गांव में दो आतंकियों को मार गिराया था। सूत्रों के मुताबिक सुरक्षा बलों को पुलवामा के हाकरीपोरा में दुजाना और उसके एक साथी आरिफ लिलहारी के छिपे होने की सूचना मिली थी। इसके बाद मंगलवार तड़के सुरक्षा बलों और आतंकियों के बीच एनकाउंटर शुरू हुआ, जिसमें दोनों आतंकी मारे गए। दोनों के शव बरामद कर लिए गए हैं। आॅपरेशन खत्म हो गया है।